Cienfuegos

**Cienfuegos** on kaupunki ja kunta Kuubassa Karibianmeren rannikolla. Se on Cienfuegosin provinssin hallinnollinen keskus ja merkittävä vientisatama. Kaupungin historiallinen keskusta on Unescon maailmanperintöluettelon kohde. Cienfuegosin kunnan asukasluku vuonna 2022 oli 178&nbsp;368.

## Maantiede

Cienfuegos sijaitsee Kuuban Cienfuegosin provinssissa kapean salmen suojaamalla Cienfuegosinlahdella Kuuban Karibianmeren rannikolla.

## Historia

Kristoffer Kolumbus purjehti alueella ja pani merkille sen lahden vuonna 1494, mutta vakinaista asutusta paikalle ei vielä muodostunut. Vuonna 1738 Cienfuegosinlahden suulle rakennettiin merirovojen hyökkäyksiltä aluetta suojeleva Castillo de Jagua. Cienfuegos on perustettu vuonna 1819 virallisena paikkakuntana (*villa*), jonka alkuperäinen nimi Fernandina de Jagua viittasi Espanjan kuningas Ferdinand VII:een ja Jagua-nimiseen alkujaan alkuperäisasukkaiden asuttamaan kylään. Nykyisen nimensä Cienfuegos se sai vuonna 1830 kuvernööri José Cienfuegos Jovellanosin mukaan. Suurin osa alkuperäisista asukkaista olivat Louis de Clouet Pietren johtama joukko ranskalaisia pakolaisia Haitista ja Louisianasta. Ranskalaiset olivat päätyneet palvelemaan Espanjan armeijassa ja heidät asutettiin lopulta Cienfuegosiin. Alkujaan 231 asukkaan paikkakunta alkoi kasvaa ympäröivällä seudulla kehittyvän sokeritalouden ja orjuuden myötä. Kun Cienfuegosista tuli virallinen kaupunki vuonna 1880 sen asukasluku oli jo 54&nbsp;000.

Varhaisen kaupungin arkkitehtuuri ja kaupunkisuunnitelma saivat piirteitä uuskalssisuudesta, espanjalaisesta ruutukaavasta ja ranskalaisista vaikutteista. Kaupungin keskusaukion ympärille kohosi lisäntyvää vaurautta heijastelevia rakennuksia, kuten Tomás Terryn teatteri. Cienfuegos otettiin UNESCOn maailmanperintöluetteloon vuonna 2005 esimerkkinä valistusajan vaikutuksesta espanjalaisten kaupunkisuunnitteluun Latinalaisessa Amerikassa ja uusien modernisuuden, hygienian sekä järjestyksen ajatuksista kaupunkisuunnitelussa 

Kaupungin satamaan rakennettiin puolestaan Cayo Cocon laivastotukikohta. Tukikohdassa kapinoitiin 5. syyskuuta 1957 Heinäkuun 26. päivän liikkeen vaikutuksesta. Kuuban diktaattori Fulgencio Batistan joukot kukistivat kapinan verisesti. Batistan hallinto kuitenkin kukistui Kuuban vallankumouksessa alkuvuonna 1959. Cayo Cocon tukikohtaa käyttivät kylmän sodan aikana esimerkiksi neuvostoliiton ydinsukellusveneet. Vuoden 1976 hallinnollisessa uudistuksessa Cienfuegosista tuli uuden kaupungin mukaan nimetyn Cienfuegosin provinssin hallinnollinen keskus. 

## Talous

Cienfuegosia ympäröivällä alueella tuotetaan sokeria, tupakkaa, kahvia, riisiä ja karjaa. Kaupungissa on kahvi- ja tupakkatehtaita, lannoitetehdas ja lämpövoimalaitos. Kaupunkiin rakennettiin Neuvostoliiton aikana öljynjalostamo. Sen toiminta päättyi vuonna 1991 Neuvostoliiton romahdukseen, mutta toiminta aloitettiin myöhemmin 2000-luvulla uudelleen tällä kertaa Venezuelan tuella. Juraguan ydinvoimala oli toinen neuvostokaudella aloitettu, mutta keskenjäänyt hanke Cienguegosissa. Cienfuegos on kuubalaisittain suuri katkarapujen pyyntisatama. Cienfuegosin satama kokonaisuutena on Kuuban suurin vientisatama.

## Väestö
Kuuban tilastokeskuksen mukaan Cienfuegosin kunnan (*municipio*) asukasluku vuonna 2022 oli 178&nbsp;368. Vuonna 2006 vastaava lukema oli 165&nbsp;231.

## Lähteet

## Aiheesta muualla